Video: Perd weke later uit puin in Turkye gered(Foto: Skermskoot) Reddingswerkers het verstom gestaan oor ’n perd wat oorleef het nadat dit drie weke lank onder die puin in Adiyaman, in die suidooste van Turkye, vasgekeer was. Volgens berigte is die perd aan die begin van Februarie onder die puin vasgekeer, toe ’n aardbewing van 7,8 die land getref het. Die feit dat die perd 21 dae lank sonder kos of water oorleef het, word as ’n wonderwerk beskou. Daily Express berig die reddingswerkers het die perd Maandag gered toe hulle besig was om van die puin in die stad te verwyder. Die reddingspan het die perd gesien en dadelik daarvan werk gemaak om die dier van onder die puin te bevry. In ’n video wat op sosiale media versprei word, kan gesien word hoe ’n reddingswerker die bruin perd met ’n tou van onder die puin uittrek. Nóg ’n aardbewing van 5,6 het Suid-Turkye Maandag getref, meer as drie weke nadat die eerste aardbewing op 6 Februarie Turkye en Sirië getref het. Altesaam 50 325 mense is in die aanvanklike aardbewing dood, waarvan 5 951 sterftes in Sirië en 44 374 in Turkye aangemeld is. Meer as 185 000 geboue is ook tydens die aardbewing beskadig. Nog vier aardbewings en sowat 45 naskokke het daarna gevolg. Meer as twee dosyn geboue wat reeds tydens die vorige aardbewings beskadig is, het Maandag heeltemal ineengestort en minstens een persoon is dood en meer as 100 mense beseer. Die laaste aardbewing was in die dorp Yesilyurt in die Malatya-provinsie gesentreer, het Yunus Sezer, die hoof van Turkye se rampbestuuragentskap, gesê. A horse was rescued from the rubble alive in Turkey, 21 days after the earthquake. Miracle! ????: Tansu YEĞEN pic.twitter.com/StsPaJuD9m — Anton Gerashchenko (@Gerashchenko_en) February 28, 2023